Kan være restriksjon I sin avgjørelse mandag landet domstolen på at det såkalte oppstillingsforbudet kan innebære en restriksjon på import av tobakksvarer, men at det blir opp til tingretten å avgjøre om det er tilfelle. – Staten er ikke enig i at oppstillingsforbudet utgjør en restriksjon. Vi registrerer at domstolen har et resonnement som er litt overraskende, knyttet til å sammenligne utenlandske produkter som tidligere ble produsert i Norge, med import av andre utenlandske produkter, sier Kjetil Bøe Moen hos Regjeringsadvokaten, til NTB. Philip Morris på sin side mener dette er et skritt i riktig retning. – Domstolen bekrefter at slike synlighetsforbud har potensial til å hindre fri bevegelse av varer. Nå vil det være opp til Oslo tingrett å bestemme om det er tilfelle for synlighetsforbudet i Norge, sier kommunikasjonsdirektør Nordan Helland til NTB. – Ingen effekt Det norske oppstillingsforbudet mot tobakk ble innført 1. januar i fjor for å få folk til å røyke mindre.